KIRJALLINEN KYSYMYS E-4152/00

esittäjä(t): Elspeth Attwooll (ELDR) komissiolle

(16. tammikuuta 2001)

Aihe: Apinoiden suojelu

Voiko komissio vahvistaa olevansa tietoinen siitä, että Euroopan kehitysavun eräät puolet haittaavat apinoiden suojelua? Aikooko komissio ryhtyä lisätoimiin, joilla mahdollisuuksien mukaan varmistetaan, ettei Eurooppa anna kehitysapua kohteisiin, jotka voivat edesauttaa salametsästetyn lihan laittomien markkinoiden kehittymistä?

Onko komissio lisäksi harkinnut sellaisen puutavaran tuonnin vaiheittaista lopettamista, jota ei ole tuotettu ympäristön kannalta vastuullisella tavalla (mukaan luettuna rajoittamaton metsästys toimilupa-alueilla), tai voidaanko puutuotteisiin liittää merkintä, jolla annettaisiin kuluttajille lisätietoja tuotteiden alkuperästä?

Poul Nielsonin komission puolesta antama vastaus

(15. maaliskuuta 2001)

Yhteisö on tietoinen kehitysyhteistyöhankkeiden mahdollisista haittavaikutuksista ympäristöön. Haittojen estämiseksi kaikkia hankkeita tarkastellaan sen määrittämiseksi, milloin on syytä tehdä yksityiskohtainen ympäristövaikutusten arviointi, ja tarvittaessa tällainen toteutetaankin. Ympäristövaikutusten arvioinnissa määritetään sellaisten toimenpiteiden tarve, joilla voidaan lievittää mahdollisia haittoja, ja tarkastellaan hankkeen rahoittamisen järkevyyttä. Komissiolla ei ole tietoja, joiden mukaan yksikään sen toteuttamista hankkeista olisi haitannut isojen apinoiden suojelua.

Yhteisö tukee lisäksi Keski-Afrikassa useita hankkeita ja ohjelmia, joilla edistetään nimenomaan trooppisten metsien suojelua ja kestävää käyttöä. Vuodesta 1992 alkaen suurella yhteisön alueellisella ohjelmalla Keski-Afrikassa (Ecofac) on pyritty suojelemaan luonnon monimuotoisuutta hoitamalla ja suojelemalla useita kansallispuistoja, joissa elävät mantereen vahvimmat isojen apinoiden kannat. Rahoittamalla ja tukemalla tätä ohjelmaa ja muita siihen liittyviä aloitteita alueella komissio on nykyisin ylivoimaisesti merkittävin avunantaja isojen apinoiden suojelemiseksi Keski-Afrikassa (näiden aloitteiden yhteisrahoitus on noin 70 miljoonaa euroa). Yhteisö tukee myös kestävän metsänhoidon arviointiperusteiden ja indikaattoreiden kehittämistä, mihin sisältyvät myös metsästystä ja luonnonvaraisten eläinten lihaa (bushmeat) koskevat kysymykset. Nämä arviointiperusteet ja indikaattorit muodostavat perustan metsien sertifioinnille ja sertifioiduista lähteistä peräisin olevien metsätuotteiden merkitsemiselle.

Komissio ei voi lopettaa sertifioimattoman puutavaran tuontia, koska tällaisesta päätöksestä vastaavat käytännössä puuta tuovat yritykset. On lähinnä kuluttajien asia vaikuttaa tilanteeseen ostokäyttäytymisellään. Metsien sertifioiminen ja siihen liittyvä metsätuotteiden merkitseminen voivat olla avuksi tässä.

Metsien sertifioiminen on vapaaehtoinen, markkinalähtöinen prosessi, jolla tuetaan aidosti kestävää metsänhoitoa ja jossa todentajana on riippumaton osapuoli kansainvälisesti tunnustettujen kriteerien perusteella. Komissio tukee tällaisten sertifiointijärjestelyjen ja niiden keskinäisen tunnustamisen kehittämistä.

Yhteisö edistää jo nykyisin tiettyjen kestävästi hoidetuista metsistä peräisin olevien puutuotteiden käyttöä ympäristömerkillään ja myöntämällä tullietuuksia muille kehitysmaista peräisin oleville kestävästi tuotetuille puutuotteille. Lisäksi komissio suunnittelee mahdollista vahvistamismenettelyä erilaisille käytössä jo oleville ja kehitettäville sertifiointijärjestelmille; tähän voisi liittyä myöhemmin yhteisön merkin antaminen.